

**PRANEŠIMAS ŽINIASKLAIDAI**

**2025-05-09**

**„Amber Grid“ pirmąjį metų ketvirtį uždirbo 20,8 mln. eurų pajamų**

Lietuvos dujų perdavimo sistemos operatoriaus „Amber Grid“ pajamos 2025 metų pirmąjį ketvirtį siekė 20,8 mln. eurų. Tai – 1 proc. daugiau nei tuo pačiu laikotarpiu pernai, kai pajamos siekė 20,6 mln. eurų. Grynasis pelnas sudarė 4,2 mln. eurų ir buvo 6,9 proc. didesnis nei 2024 metų pradžioje.

„2025 m. pirmojo ketvirčio finansiniai rezultatai rodo stabilų bendrovės augimą ir efektyvų sąnaudų valdymą. Šie rezultatai atspindi gebėjimą prisitaikyti prie rinkos sąlygų, išlaikant tvirtą finansinę būklę”, – sako „Amber Grid“ finansų direktorius Gytis Fominas.

Didesnį veiklos pelningumą lėmė patirtos mažesnės gamtinių dujų sąnaudos technologinėms reikmėms. Jos šį ketvirtį siekė 0,7 mln. eurų (2024 m. I ketvirtį – 1,3 mln. eurų). Sąnaudų mažėjimui didžiausią įtaką turėjo mažesnis dujų poreikis kompresorinių darbui ir kitoms technologinėms reikmėms.

Pajamos iš dujų perdavimo veiklos sudarė 16,3 mln. eurų (2024 m. I ketvirtį – 17,7 mln. eurų), o balansavimo produktų ir kitos pajamos didėjo iki 4,4 mln. eurų (2024 m. I ketvirtį – 2,9 mln. eurų).

2025 m. pirmojo ketvirčio EBITDA (pelnas iki mokesčių, palūkanų, nusidėvėjimo ir amortizacijos) sudarė 8,9 mln. eurų, o EBITDA marža pasiekė 43 proc. Koreguotas EBITDA rodiklis, kuris eliminuoja ir atspindi reguliavimo korekcijas, sudarė 8,3 mln. eurų ir buvo 0,1 mln. eurų didesnis nei 2024 m. pirmąjį ketvirtį.

Pirmąjį 2025 metų ketvirtį Lietuvoje buvo suvartota 5,7 teravatvalandės (TWh) dujų arba 3,6 proc. daugiau nei 2024 metų žiemą, kai šalies dujų poreikis siekė 5,5 TWh. Šiemet dujų buvo vartojama daugiau elektros gamyboje, kai pernai didesnis dujų poreikis buvo fiksuojamas šilumos gamybos sektoriuje. Sausio – kovo mėnesiais į Lietuvą buvo patiekta 8,8 TWh dujų, neskaičiuojant tranzito į Karaliaučių. Tai – 13,5 proc. daugiau nei pernai tuo pačiu metu, kai į Lietuvą buvo transportuota 7,8 TWh dujų.

Lietuvą ir Lenkiją jungiančiu GIPL dujotiekiu 2025 metų sausio – kovo mėnesiais į Europą buvo transportuota 0,6 TWh dujų. Latvijos, Estijos ir Suomijos poreikiams buvo perduota 2,4 TWh dujų. Tai – 31 proc. daugiau, palyginti su tuo pačiu laikotarpiu 2024 metais. Per Klaipėdos SGD terminalą, pagrindinį dujų tiekimo šaltinį Lietuvai ir kitoms Baltijos šalims, 2025 metų sausio – kovo mėnesiais buvo patiekta 84 proc. (7,4 TWh) visų į sistemą transportuotų dujų. Srautas iš Latvijos sudarė 14,8 proc. (1,3 TWh). Per pirmą metų ketvirtį iš biodujų gamintojų į dujų perdavimo sistemą buvo įleista 38 GWh biometano.

**Apie „Amber Grid“**

AB „Amber Grid“ yra Lietuvos dujų perdavimo sistemos operatorius, priklausantis „EPSO-G“ įmonių grupei. Bendrovė eksploatuoja 2288 km ilgio aukšto slėgio dujotiekių tinklą visoje Lietuvoje, taip pat valdo daugiau kaip 60 dujų skirstymo ir apskaitos stočių bei dvi dujų kompresorių stotis. „Amber Grid“ sistema sujungta su dar keturių šalių dujų perdavimo sistemomis ir Klaipėdos SGD terminalu. Gerai išvystyta dujų perdavimo infrastruktūra patogi didelio energijos kiekio transportavimui Lenkijai, Baltijos šalims ir Suomijai. Siekiant dujų sektoriaus dekarbonizacijos tikslų, „Amber Grid” aktyviai veikia sudarydamas sąlygas biometano plėtrai ir dujų perdavimo sistemos pritaikymui žaliųjų dujų, įskaitant vandenilį, transportavimui. „Amber Grid“ taip pat administruoja dujų, pagamintų iš atsinaujinančių energijos išteklių (AEI), nacionalinį kilmės garantijų registrą. „Amber Grid“ akcijos yra įtrauktos į NASDAQ Vilnius vertybinių popierių biržos Baltijos šalių antrinį sąrašą. „Amber Grid“ kontrolinį akcijų paketą valdo bendrovė „EPSO-G“, kurios 100 proc. akcijų priklauso Lietuvos Respublikos energetikos ministerijai.

**Daugiau informacijos:**

Laura Šebekienė, „Amber Grid“ komunikacijos vadovė,

Tel. +370 699 61246, el. paštas l.sebekiene@ambergrid.lt